*Проект*

**ДОГОВОР ЗА ВЪЗЛАГАНЕ НА ОБЩЕСТВЕНА ПОРЪЧКА ЗА СМР**

Днес, ………………..... 2019 г., в гр. Садово, между:

1. Димитър Бориславов Здравков **като кмет на Община Садово** със седалище и адрес на управление град Садово, ул. “Иван Вазов” № 2, ЕИК по регистър БУЛСТАТ 000471582, с гл. специалист Блага Стефанова – упълномощено лице за полагане на втори подпис, наричан по- нататък в Договора **„ВЪЗЛОЖИТЕЛ”**

и

1. …………………………………………, със седалище и адрес на управление …………………………………............, представлявано от................................, в качеството му на .........................., наричано по – долу за краткост **“ИЗПЪЛНИТЕЛ”** от друга страна,

### на основание чл. 112 от ЗОП и Решение №……. на Възложителя за определяне на изпълнител на обществена поръчка с предмет: „ДОВЪРШИТЕЛНИ СТРОИТЕЛНИ РАБОТИ НА СГРАДАТА НА ДЕТСКА ГРАДИНА ГРАД САДОВО – БЛОК А”, се сключи настоящият договор, с който страните по него се споразумяха за следното:

**І. ПРЕДМЕТ НА ДОГОВОРА. ТЕХНИЧЕСКА ДОКУМЕНТАЦИЯ**

**Чл.1.** (1) ВЪЗЛОЖИТЕЛЯТ възлага, а ИЗПЪЛНИТЕЛЯТ приема да изпълни - извършване на строителни работи на блок А (двуетажно тяло със сутерен) от общинската сграда, построена в урегулиран поземлен имот IV – училище и детска градина в кв. 13 по ПУП на град Садово, област Пловдив с административен адрес – град Садово, област Пловдив, ул. Лиляна Димитрова, №2, по съгласуван и одобрен по съответния ред, инвестиционен проект, количества и видове СМР/СРР и всички дейности, отразени в Техническата спецификация (Приложение 1), Техническото предложение (Приложение 2) и Ценовото предложение (Приложение 3), в т.ч. Количествено–стойностна сметка, съдържаща обема и единичните цени за всеки вид работа, неразделна част от настоящия договор.

Изпълнението на възложената с този договор работа започва след като ИЗПЪЛНИТЕЛЯТ бъде писмено уведомен от ВЪЗЛОЖИТЕЛЯ, че необходимите финансови средства за заплащане на работата по този договор са осигурени. Едва след това се предприемат действия по съставянето на акт за откриване на строителна площадка и определяне на строителна линия и ниво.

(2) ВЪЗЛОЖИТЕЛЯТ се задължава да представи на ИЗПЪЛНИТЕЛЯ влязло в сила Разрешение за строеж № 21 от 1985 год., допълнено със заповед № 4 от 27.06.2014 год. и заповед № 3 от 17.05.2019 год. на гл. архитект на община Садово, и пълен комплект на одобрения инвестиционен проект във всички части (предмет на изпълнение) на хартиен и цифров носител~~.~~

(3) Предаване на проектната документация какво и всякаква официална информация ще се установява с подписването на приемно – предавателен протокол, изготвен и подписан в екземпляри по един за всяка от страните по настоящия договор.

**II. ЦЕНА**

**Чл. 2**. (1) Общата стойност на договора е в размер на ..................... (цифром и словом) лева без ДДС, съгласно Ценовото предложение на ИЗПЪЛНИТЕЛЯ, неразделна част от настоящия договор.

(2) Общата стойност за изпълнение на СМР по ал. 1 е формирана съгласно Количествено-стойностна сметка към Ценовото предложение на ИЗПЪЛНИТЕЛЯ. Единичните цени за изпълнение на строително-монтажните работи, посочени в количествено-стойностна сметка не подлежат на промяна за срока на договора.

(3) Всички държавни и местни такси, които трябва да бъдат заплатени за въвеждането на обекта в експлоатация, не са включени в цената на Договора и са за сметка на ВЪЗЛОЖИТЕЛЯ.

(4) Цената по ал. 1 е за цялостно извършване на дейностите, включени в предмета на поръчката, както и цената на вложените материали, разходи за труд и доставки, механизация, ел. енергия, вода, складиране, подготовка на строителството, извънреден труд, възнаграждения на екипа, осигуровки, осигуряване на нормативно определените безопасни условия на труд на строителната площадка по време на извършване на строителните работи, освобождаването на площадката от строителни отпадъци, необходимите за строителството и помощни видове СМР/СРР, товаренето, разтоварването (ръчно и/или механизирано), както пренасяне на материали, строителни отпадъци и извозването им, провеждане на проби, лабораторни замервания и изпитвания (ако е приложимо), и всички други присъщи разходи, не упоменати по-горе, включително печалба за ИЗПЪЛНИТЕЛЯ.

**ІІІ. НАЧИН НА ПЛАЩАНЕ**

**Чл.** **3.** (1) ВЪЗЛОЖИТЕЛЯТ заплаща цената по чл. 2, ал. 1, за реално изпълнени видове услуги и СМР по банков път, по посочена по – долу банкова сметка на ИЗПЪЛНИТЕЛЯ, както следва:

* МЕЖДИННИ ПЛАЩАНИЯ (не повече от две) – в общ размер до 70% (седемдесет процента) от общата стойност на договора, платими не по-късно от 15 дни от достигане на обем от извършени работи минимум 70 % от стойността на оферираната цена (или до стойност на приета работа, съответстваща на претендираното междинно плащане) окончателно завършени СМР, подлежащи на плащане и представяне на следните документи: Актове обр. 19 за изпълнени и приети без забележки СМР, придружени с оригинална фактура
* ОКОНЧАТЕЛНО ПЛАЩАНЕ до пълния размер на от общата стойност на договора се извършва не по–късно от 30 дни след подписването без забележки на Констативен акт за установяване годността за приемане на строежа (част, етап от него) – Приложение № 15 към чл. 7, ал. 3, т. 15 от Наредба № 3 от 31 юли 2003 година, за съставяне на актове и протоколи по време на строителството срещу издадена фактура.

(2) Сборът от стойностите на плащанията по този член не може да надхвърля общата стойност на договора. (3) За плащанията се използват следните документи:

- Оригинална фактура;

- Протоколи актове обр. 19

- Приложение № 15 към чл. 7, ал. 3, т. 15 от Наредба № 3 от 31 юли 2003 година, за съставяне на актове и протоколи по време на строителството- за окончателното плащане

Преди Възложителят за извърши плащане, Консултантът, упражняващ строителен надзор, извършва проверка по представените документи, проверка на място за удостоверяване на действително извършените видове работи и одобрява представените документи. При констатиране на несъответствие, Консултантът изразява становище и посочва срок за отстраняване на констатираните недостатъци по извършваните работи, по предадените му документи за плащане или за представяне на допълнителни документи.

(4) Промяна във видовете и количествата СМР, включително замяна на влаганите материали, се извършват само след предварително писмено съгласие на Възложителя, при наличие на условията, посочени в ЗОП и в съответствие с клаузите на настоящия договор, на база заменителни таблици. При всички случаи, стойността на измененията не може да води до надвишаване на общата стойност по чл. 2, ал. 1 от този договор. Изпълнителят изготвя анализи на единични цени за новите видове СМР/СРР, съгласно условията на сключения договор, като същите анализи се съгласуват от възложителя или оправомощено от него лице.

Новите видове СМР/СРР се доказват с подробна количествена сметка.

(5) Допълнително възникналите видове работи се разплащат въз основа на следните ценообразуващи елементи:

разходи за материали:……………..

разходи за труд (лв./човекочас – средна часова ставка): .......................,

доставно-складови разходи (в %): ....................,

допълнителни разходи върху**:**

труда (в %): ......................,

механизацията (в %): ................... и

печалба (в %): ...................

(6) Плащанията по чл. 3, ал. 1, се извършват с платежно нареждане по сметка на ИЗПЪЛНИТЕЛЯ, както следва:

Банка: ...................................

BIC: ...............................

IBAN: .................................. срещу издадена оригинална фактура от ИЗПЪЛНИТЕЛЯ.

 Всички разходооправдателни документи следва да съдържат следния текст „Разходът е по договор №………../………..201… г.” Всички разходооправдателни документи трябва да са съставени самостоятелно от останалите документи на ИЗПЪЛНИТЕЛЯ. Трябва да са ясни, точни и да съдържат всички реквизити, съгласно българското законодателство.

(7) ВЪЗЛОЖИТЕЛЯТ не заплаща суми за непълно и/или некачествено извършени от ИЗПЪЛНИТЕЛЯ работи преди отстраняване на всички недостатъци, установени с тристранен писмен протокол (Възложител, Изпълнител, Строителен надзор). Отстраняването на недостатъците е за сметка на ИЗПЪЛНИТЕЛЯ.

(8) ВЪЗЛОЖИТЕЛЯТ не признава и не заплаща на ИЗПЪЛНИТЕЛЯ извършени и актувани нови видове СМР/СРР, които не са съгласувани и одобрени от Възложителя, и/или които са свързани с операции и дейности за осигуряване на безопасни условия на труд по време на строителния процес или за временно строителство.

(9) За завършени и подлежащи на разплащане ще се считат само тези видове дейности и работи,

които са приети и са отразени в съответните актове и протоколи изготвени по време на строителството. Всички плащания за СМР/СРР ще се правят на база действително извършени строителни работи.

**ІV. СРОК ЗА ИЗПЪЛНЕНИЕ**

**Чл. 4.** (1) Настоящият договор влиза в сила от датата на неговото подписване.

(2) Общият срок за извършване на извършване на възложените СМР/СРР е …………….. (словом) календарни дни, съгласно техническото предложението на ИЗПЪЛНИТЕЛЯ.

Срокът за изпълнение на договорените СМР/СРР започва да тече с откриване на строителна площадка и определяне на строителна линия и ниво до подписването на Констативен акт за установяване годността за приемане на строежа (част, етап от него) – Приложение № 15 към чл. 7, ал. 3, т. 15 от Наредба № 3 от 31 юли 2003 година, за съставяне на актове и протоколи по време на строителството.

 (3) Изпълнението на СМР/СРР на обект, от предмета на поръчката, може да бъде спряно поради: искане за изменение в проекта; неизпълнение на задълженията на някоя от страните по договора; забавяне доставката на машини и съоръжения; неблагоприятни геоложки условия; смяна на някои от участниците в строителството; спиране на строителството по предвидения в ЗУТ ред или по друга причина.

(4) Спирането се констатира с подписването на акт за установяване състоянието на строежа при спиране на строителството (приложение №10 към чл. 7, ал. 3, т. 10 от Наредба №3 от 31.07.2003 г. за съставяне на актове и протоколи по време на строителството) от страна на ВЪЗЛОЖИТЕЛЯ, строителя, проектантите по съответните части на изпълненото строителство, технически правоспособните физически лица по съответните части за изпълненото строителство към лицето, упражняващо строителен надзор и лицето, упражняващо технически контрол за част „Конструктивна“.

(5) При спиране на строителството поради обективни причини, вкл. лоши/неподходящи метеорологични условия и др., за които ИЗПЪЛНИТЕЛЯТ няма вина, срокът за изпълнение се удължава съответно с периода на спиране от подписване на акт обр. 10 до подписване на акт обр. 11 от Наредба № 3 за съставяне на актове и протоколи по време на строителството.

(6) След отстраняване на причините, довели до спиране на строителството, се съставя и подписва акт за установяване състоянието на обекта и строително-монтажните работи при продължаване на строителството за обекта по общия ред и предвидените в чл. 7, ал. 3, т. 10 от Наредба №3 от 31.07.2003 г. за съставяне на актове и протоколи по време на строителството други случаи (приложение №11) и строителството се възобновява.

(7) В период на временно спиране всички дейности по проекта са спрени и не следва да бъдат изпълнявани. Разходи за дейности, извършени по време на спирането им, няма да бъдат заплащани от ВЪЗЛОЖИТЕЛЯ. В период на временно спиране се допуска издаване на разходооправдателен документ и извършване на разплащане само на разходи за дейности, извършени преди временното им спиране.

(8) ИЗПЪЛНИТЕЛЯТ следва да възобнови изпълнението на СМР/СРР от деня, следващ този, на който е получил писмото за възобновяване изпълнението на СМР/СРР или от посочената в писмото дата.

**V. ПРИЕМАНЕ НА РАБОТАТА**

**Чл. 5**. (1) ИЗПЪЛНИТЕЛЯТ е длъжен да завърши строителството и предаде строежа в срока по чл. 4, ал. 2, т.2 от настоящия договор.

(2) Всички обстоятелства, свързани с изпълнението на този договор, като предаване и приемане на строителната площадка, приемане на изпълнените строително-монтажните работи, както и такива подлежащи на закриване, съставяне на междинни и окончателни актове и протоколи за приемане и предаване на строително-монтажните работи и други, се документират и оформят от представителите на страните по договора, съгласно Наредба № 3 от 31.07.2003 год. за съставяне на актове и протоколи по време на строителството и приложимата нормативна уредба, както и документи доказващи количественото и качествено изпълнение на дадения вид дейност.

(3) Актовете и протоколите се съставят във форма и вид, предписан от нормативните документи и имат доказателствена сила при установяване на обстоятелствата, свързани със започването, спирането, изпълнението и приемането на работите по предмета на настоящия договор.

(4) Актовете и протоколите се изготвят въз основа на данни от строителните книжа, от други документи, изискващи се по съответния нормативен акт, от договорите, свързани с изпълнението на строежите, и от констатациите при задължителни проверки, огледи и измервания на място.

(5) ИЗПЪЛНИТЕЛЯТ гарантира качеството на извършените строителни и монтажни работи и поема задължението да отстранява появилите се дефекти и недостатъци по време на гаранционния срок.

(6) Страните уговарят гаранционни срокове за видовете строително-монтажни работи да бъдат в размер не по-малък от определените в Наредба № 2 от 31.07.2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи.

(7) Гаранционният срок започва да тече от датата на въвеждане на обекта в експлоатация.

(8) ИЗПЪЛНИТЕЛЯТ се задължава да поправи всяка некачествено изпълнена работа, за която има надлежно съставен протокол за констатация, съгласно действащото законодателство, или констатирано договорно нарушение.

(9) Проявените дефекти и недостатъци се констатират с протокол, подписан от представители на страните по договора и Строителния надзор, в който се посочват и сроковете за отстраняването им.

(10) Всички предписания и заповеди, свързани с изпълнението на СМР, издадени от оправомощените за това лица и специализираните контролни органи съгласно Закона за устройство на територията, се вписват в заповедната книга на Строежа, която се съхранява на строежа от ИЗПЪЛНИТЕЛЯ. Лицата, издали предписанията, респ. заповедите, задължително ги подписват и датират.

(11) Предписанията и заповедите, вписани в заповедната книга, са задължителни за ИЗПЪЛНИТЕЛЯ.

(12) Ако ИЗПЪЛНИТЕЛЯТ не иска да изпълни предписание или заповед на ВЪЗЛОЖИТЕЛЯ или КОНСУЛТАНТА, той има право, в 3-дневен срок от тяхното издаване, да впише мотивиран отказ в заповедната книга.В случай, че в 7-дневен срок от вписване на мотивирания отказ ВЪЗЛОЖИТЕЛЯТ или КОНСУЛТАНТЪТ писмено не отмени предписанието или заповедта си, то ИЗПЪЛНИТЕЛЯТ в 3-дневен срок може да направи възражение пред органите на ДНСК, като до произнасянето им строителството се спира. След проверка органите на ДНСК издават задължителни указания, свързани с изпълнението на СМР по договора.

(13) Приемането на обекта след извършването на всички СМР/СРР се удостоверява чрез подписване на констативен акт за установяване годността за приемане на строежа (приложение №15), съставен на основание чл. 176, ал. 1 ЗУТ. С този акт се извършва предаването на строежа и строителната документация от ИЗПЪЛНИТЕЛЯ /Строителя/ на ВЪЗЛОЖИТЕЛЯ. Предаването се извършва заедно с доклад на независимия строителен надзор за окончателното завършване на обекта.

**Чл. 5а.** (1) Когато ИЗПЪЛНИТЕЛЯТ се е отклонил от поръчката или работата му е с недостатъци,

ВЪЗЛОЖИТЕЛЯТ има право да откаже нейното приемане и заплащане на съответна част от дължимото възнаграждение, докато ИЗПЪЛНИТЕЛЯТ не отстрани недостатъците или не извърши необходимите и уговорени работи.

(2) В случаите по предходната алинея, ВЪЗЛОЖИТЕЛЯТ разполага с едно от следните права по избор:

(а) да определи подходящ срок, в който ИЗПЪЛНИТЕЛЯТ да поправи работата си за своя сметка;

(б) да отстрани сам за сметка на ИЗПЪЛНИТЕЛЯ отклоненията от поръчката, респективно недостатъците на работата;

(в) да намали възнаграждението съразмерно с намалената цена или годност на изработеното.

(3) Когато отклоненията от поръчката или недостатъците на работата са толкова съществени, че правят работата негодна, съобразно договореното, ВЪЗЛОЖИТЕЛЯТ има право да развали договора.

(4) Рискът от случайно погиване на обекта преминават от ИЗПЪЛНИТЕЛЯ върху ВЪЗЛОЖИТЕЛЯ от момента на предаването на обекта с Констативен акт Образец 15.

**VІ. ИЗМЕНЕНИЕ НА КОЛИЧЕСТВЕНО-СТОЙНОСТНИТЕ СМЕТКИ**

**Чл. 6.** (1) ИЗПЪЛНИТЕЛЯТ писмено уведомява ВЪЗЛОЖИТЕЛЯ за необходимостта от промяна на КСС при констатирани разлики в предвидените количества на отделните видове и/или видове СМР/СРР, следствие от направени точни измервания на мястото на изпълнение. В този случай конкретните количества и/или видове ССР/СМР се включват в заменителната таблица или се заплащат от перо „допълнителни и непредвидени работи“, съгласно КСС, като следва да бъдат уточнени и декларирани в хода на изпълнение на СМР/СРР и фактурирани /отчетени/ - при окончателно плащане.

(2) ИЗПЪЛНИТЕЛЯТ задължително представя към окончателното плащане документи, подкрепящи исканите промени - заменителна таблица, констативни протоколи, становища на компетентни органи, заповедна книга, актове за приемане на СМР/СРР с отразена извършената промяна/замяна на материала, анализи на единичните цени на СМР и др. Заменителната таблица се представя задължително във формат “.xls” (MS Office Excel)

(3) При възникване на необходимост от измененение на КС, ИЗПЪЛНИТЕЛЯТ няма право да иска увеличение в общата стойност на КСС към договора за строителство.

(4) Не са допустими за плащане изпълнени видове СМР/СРР, неодобрени от ВЪЗЛОЖИТЕЛЯ

(5) В случай че се налага промяна/замяна на определен вид материал в конкретна позиция от КСС, то такава промяна/замяна е допустима само в случай, че качеството/техническите характеристики на новия вид материал са по-добри, а цената остава същата или е по-ниска, от съответната цена по договора с ИЗПЪЛНИТЕЛЯ.

(6) При искане за заплащане на средства за тази промяна, ИЗПЪЛНИТЕЛЯТ задължително представя копие на документи, подкрепящи исканите промени - заменителна таблица, констативни протоколи, становища на компетентни органи, заповедна книга, актове за приемане на СМР/СРР, с отразена извършена промяна/замяна на материала, анализи на единичните цени на СМР/СРР и др. приложими.

(7) Възникналите допълнителни непредвидени работи се представят от ИЗПЪЛНИТЕЛ на ВЪЗЛОЖИТЕЛЯ, който следва да ги одобри и едва след тяхното одобряване могат да бъдат изпълнявани от Изпълнителя. При приемането им се остойностяват и се заплащат от предвидения лимит за допълнителни и непредвидени работи, съгласно КСС.

**VIІ. ПРАВА И ЗАДЪЛЖЕНИЯ НА ИЗПЪЛНИТЕЛЯ. ДОГОВОР ЗА ПОДИЗПЪЛНЕНИЕ**

**Чл. 7.** (1) При извършване на строителството ИЗПЪЛНИТЕЛЯТ се задължава:

1.1.При изпълнение на всички СМР/СРР да спазва действащите нормативни актове, които са в сила за Република България, действащите стандарти и др. относими към настоящия договор актове;

1.2.Да изпълни строително-монтажните работи, доставката и монтажа на материалите, предмет на договора, като спазва изискванията на строителните, техническите и технологични правила, нормативи и стандарти за съответните дейности и съобразно заложеното в техническото предложение за изпълнение на поръчката към офертата му, както и в съответствие с одобрения и съгласуван инвестиционен проект; вложените материали и изделия при изпълнение на строителните и монтажни работи следва да отговарят на предвидените такива в инвестиционния проект и техническите изисквания към вложените строителните продукти, съгласно Наредба №РД-02-20-1 от 05.02.2015г. за условията и реда за влагане на строителни продукти в строежите на Република България. Съответствието се удостоверява по реда и условията, посочени в същата Наредба. Влаганите материали трябва да бъдат придружени със сертификат за качество и техният вид и размери да бъдат предварително съгласувани/одобрени с авторския надзор и ВЪЗЛОЖИТЕЛЯ;

1.3.Да осигури изпълнението на поръчката посредством предложените в офертата му експерти.

Страните изрично се съгласяват, че в случай на обективна невъзможност на експерт да изпълнява задълженията си по настоящия договор, ИЗПЪЛНИТЕЛЯТ е длъжен писмено да уведоми ВЪЗЛОЖИТЕЛЯ, като удостовери по надлежен начин настъпването на обективна невъзможност, като съответно поиска замяна на експерт, с друг, който притежава същата професионална квалификация и чиито професионална квалификация и специфичен професионален опит съответстват на този на заменения експерт и на поставените изисквания в настоящата обществена

поръчка, и да представи доказателства за това. ВЪЗЛОЖИТЕЛЯТ има право мотивирано да откаже замяната или да поиска друг заменящ експерт.

1.4.Услугите, материалите за строителството и останалите артикули, необходими за изпълнение предмета на поръчката, ще се доставят от ИЗПЪЛНИТЕЛЯ и за негова сметка;

1.5.ИЗПЪЛНИТЕЛЯТ носи отговорност, ако строително-монтажните работи, вложените материали или останалите артикули не са с нужното качество и/или влошат качеството на извършените дейности и на строежа като цяло;

1.6.Да уведомява ВЪЗЛОЖИТЕЛЯ за извършените строително-монтажни работи, които подлежат на закриване и чието качество и количество не могат да бъдат установени по-късно. Всички работи, които са закрити, без да е съставен акт, ще бъдат откривани по искане на ВЪЗЛОЖИТЕЛЯ, за сметка на ИЗПЪЛНИТЕЛЯ. В допълнение към горното ИЗПЪЛНИТЕЛЯТ се задължава да спазва Наредбата за управление на строителните отпадъци и за влагане на рециклирани строителни материали, приета с ПМС 277 от 05.11.2012 г., обн. ДВ бр. 89 от 13.11.2012 г., включително да оказва пълно съдействие на ВЪЗЛОЖИТЕЛЯ при изпълнение на тази наредба, когато и където е приложимо;

1.7.Да предаде изпълненото на ВЪЗЛОЖИТЕЛЯ при условията и реда на раздел V от настоящия договор, като до приемането му от последния полага грижата на добър стопанин за запазването му;

1.8.Да осигурява сам и за своя сметка безопасността на движението по време на строително-монтажните работи и да спазва изискванията по ЗБУТ и ППО, в т.ч. да осигури за своя сметка обезопасяване на строежа;

1.9.ИЗПЪЛНИТЕЛЯТ трябва да вземе всички необходими мерки за опазване на околната среда (на и извън строителната площадка и на временната си строителна база), както и за недопускане на щети и отрицателно въздействие върху хора и имущество, вследствие замърсяване, лъчения, шум и други вредни последици от работите по предмета на договора;

1.10.Всички санкции, наложени от общински и държавни органи, във връзка с изпълнение на СМР/СРР са за сметка на ИЗПЪЛНИТЕЛЯ. Всички вреди, нанесени на трети лица при изпълнение на същите, се заплащат от ИЗПЪЛНИТЕЛЯ;

1.11.Да работи с технически правоспособни лица при изпълнението на задълженията си;

1.12.Да съставя и представя в срок всички документи, протоколи и сертификати, необходими при отчитането, заплащането и приемането на изпълнените СМР/СРР; да участва при съставяне и подписване на актовете по Наредба № 3/31 юли 2003 г. за съставяне на актове и протоколи по време на строителството и въвеждане в експлоатация.

1.13.Да изпълни точно, качествено и в срок възложената му работа, съгласно действащото българско законодателство, уговореното в настоящия договор и приложенията към него;

1.14.Да информира ВЪЗЛОЖИТЕЛЯ за възникнали проблеми при изпълнение на предвидените в договора/проекта СМР/СРР и за предприетите мерки за тяхното решаване, както и да предоставя възможност за контролиране на изпълняваните отделни видове работи по всяко време;

1.15.От датата на започване на СМР/СРР до момента на окончателното приемане на обекта от ВЪЗЛОЖИТЕЛЯ, съгласно законовите разпоредби, рискът от нараняване, погиване, загуба или повреждане на извършените СМР, имуществото, оборудването и материалите се носи от ИЗПЪЛНИТЕЛЯ;

1.16.Да отстрани незабавно, за негова сметка, всички нанесени повреди и щети на имущество при изпълнение на поръчката;

1.17.След приключване изпълнението на поръчката, ИЗПЪЛНИТЕЛЯТ следва да предаде обекта и прилежащите площи на ВЪЗЛОЖИТЕЛЯ почистени от строителни материали и отпадъци;

1.18.Да възстанови за своя сметка всички нанесени поражения върху елементите на градското обзавеждане, уличната и пътна мрежа, проводи и съоръжения към тях, озеленяване, дървесна, цветна и тревна растителност и други;

1.19.Да отговаря за действията, бездействията и работата на посочения/те подизпълнител/и като за свои действия, бездействия и работа, ако е приложимо;

1.20.Да удължи срока на гаранцията за изпълнение при необходимост;

1.21.Да отстрани за своя сметка, след писмена покана от ВЪЗЛОЖИТЕЛЯ, всички появили се в гаранционен срок дефекти и скрити недостатъци на изпълнените от него СМР/СРР в срок от 15 календарни дни;

1.22.ИЗПЪЛНИТЕЛЯТ се задължава, когато е приложимо, да следи и докладва за нередности при изпълнението на договора. В случай на установена нередност, ИЗПЪЛНИТЕЛЯТ е длъжен да възстанови на ВЪЗЛОЖИТЕЛЯ всички неправомерно изплатени суми, заедно с дължимите лихви;

1.23.Да охранява обекта за своя сметка до предаването му на ВЪЗЛОЖИТЕЛЯ;

1.24.ИЗПЪЛНИТЕЛЯТ следва да извърши за своя сметка всички необходими замервания, проби, изпитвания, тестове и други подобни на всички инсталации.

**Чл. 8.** (1) ИЗПЪЛНИТЕЛЯТ се задължава да поддържа точно и систематизирано деловодство, както и пълна и точна счетоводна и друга отчетна документация за извършената работа, позволяваща да се установи дали разходите са действително направени, във връзка с изпълнението на договора.

(2) ИЗПЪЛНИТЕЛЯТ сключва договор за подизпълнение с подизпълнителите, посочени в офертата, ако има такива. Сключването на договор за подизпълнение не освобождава ИЗПЪЛНИТЕЛЯТ от отговорността му за изпълнение на настоящия договор за обществената поръчка. След сключване на настоящия договор и най-късно преди започване на изпълнението му, ИЗПЪЛНИТЕЛЯТ уведомява ВЪЗЛОЖИТЕЛЯ за името, данните за контакт и представителите на подизпълнителите, посочени в офертата, ако има такива. ИЗПЪЛНИТЕЛЯТ уведомява ВЪЗЛОЖИТЕЛЯ за всякакви промени в предоставената информация в хода на изпълнението на поръчката.

(3) ИЗПЪЛНИТЕЛЯТ се задължава да сключи договор/и за подизпълнение с посочените в офертата му подизпълнители, при наличието на такива, в срок от 7 календарни дни от сключване на настоящия договор и да предостави оригинален екземпляр на ВЪЗЛОЖИТЕЛЯ в 3-дневен срок, считано от датата на влизане в сила на настоящия договор. ИЗПЪЛНИТЕЛЯТ може да променя посочените в офертата му подизпълнители, при условията на чл. 66 ЗОП.

(4) Ако ВЪЗЛОЖИТЕЛЯТ прецени, че частта от поръчката, която се изпълнява от подизпълнител, може да бъде предадена като отделен етап или обект на ИЗПЪЛНИТЕЛЯ или на ВЪЗЛОЖИТЕЛЯ, последният заплаща възнаграждение за тази част на подизпълнителя. Тази клауза се прилага, когато частта на подизпълнителя подлежи на самостоятелно приемане, което няма да окаже влияние в последствие на приемането на останалите части от изпълненото проектиране или СМР и на въвеждането на цялостния обект в експлоатация. В тези случаи разплащанията се извършват по реда на чл. 66 от ЗОП.

**Чл. 9.** (1) ИЗПЪЛНИТЕЛЯТ има право:

а/ да иска от ВЪЗЛОЖИТЕЛЯ необходимото съдействие за изпълнение на поръчката;

б/ да получи договореното възнаграждение по реда и при условията на настоящия договор.

**VІI. ПРАВА И ЗАДЪЛЖЕНИЯ НА ВЪЗЛОЖИТЕЛЯ**

**Чл. 10.** (1) ВЪЗЛОЖИТЕЛЯТ се задължава:

1.1) Да заплати цената на договора по реда и при условията в него;

1.2) да предаде цялата изходна документация за обекта, която не е приложена към Документацията за участие;

1.3) Да предаде строителната площадка на ИЗПЪЛНИТЕЛЯ с Протокол за откриване на строителна площадка и определяне на строителна линия и ниво (обр. 2) или Приложение № 4 към чл. 7, ал. 3, т. 4 съгласно Наредба № 3 от 31.07.2003 г. за съставяне на актове и протоколи по време на строителството;

1.4) Да уведоми ИЗПЪЛНИТЕЛЯ за определения консултант по смисъла на чл. 166, ал. 1, т. 1 от ЗУТ, който ще упражнява строителен надзор при изпълнение на строителството;

1.5) Да осигури свободен достъп на ИЗПЪЛНИТЕЛЯ до обекта, както и да създаде на ИЗПЪЛНИТЕЛЯ необходимите условия за изпълнение на строителството, съгласно този договор и изискванията на нормативните актове.

1.6) Да окаже необходимото съдействие на ИЗПЪЛНИТЕЛЯ за изпълнение на възложените му дейности, строително-монтажни работи и за всички съгласувания и разрешения, съгласно нормативната уредба.

1.7) Да приеме извършената от ИЗПЪЛНИТЕЛЯ работа, при условие че е изпълнена точно.

1.8) В седемдневен срок от подписване на настоящия договор ВЪЗЛОЖИТЕЛЯТ определя лица, които да подписват протоколи и други документи, свързани с изпълнението на поръчката по настоящия договор, за което уведомява ИЗПЪЛНИТЕЛЯ в качеството им на инвеститорски контрол на Възложителя. Освен за лицата, осъществяващи инвеститорски контрол, Възложителят уведомява Изпълнителя и за лицето, което ще извършва авторски надзор.

(2) ВЪЗЛОЖИТЕЛЯТ има право:

2.1) Във всеки момент от изпълнението на настоящия договор да осъществява контрол върху качеството и количеството на изпълнените дейности, строително-монтажни работи, влаганите материали, спазване правилата за безопасна работа, както и срока за цялостно изпълнение на обекта и да изисква информация за хода на изпълнението предмета на договора.

2.2) Да иска от ИЗПЪЛНИТЕЛЯ да изпълни възложените работи в срок, без отклонение от договореното и без недостатъци;

2.3) Да прави възражения по изпълнението на работите по предмета на договора, в случай на неточно изпълнение и при констатиране на некачествено изпълнени работи, да изисква същите да бъдат отстранени или поправени за сметка на ИЗПЪЛНИТЕЛЯ;

2.4) Да откаже приемане и заплащане на част или на цялото възнаграждение, в случай че ИЗПЪЛНИТЕЛЯТ се е отклонил от поръчката или работата му е с недостатъци;

2.5) При констатиране на недостатъци, които не е открил по време на изпълнение на възложените строително - монтажни дейности и е констатирал в течение на нормативно установените гаранционни срокове, да поиска от него да ги поправи, без да дължи на същия заплащане за това;

(3) ВЪЗЛОЖИТЕЛЯТ не носи отговорност за действия или бездействия на ИЗПЪЛНИТЕЛЯ, в резултат на които възникнат: смърт или злополука, на което и да било физическо лице на обекта, загуба или нанесена вреда на каквото и да било имущество вследствие изпълнение предмета на договора през времетраенето на строителството и периода, определен за подготовка на инвестиционния проект.

**VІІI. ГАРАНЦИЯ, КОЯТО ДА ОБЕЗПЕЧИ ИЗПЪЛНЕНИЕТО НА ДОГОВОРА**

**Чл. 11.** ИЗПЪЛНИТЕЛЯТ гарантира изпълнението на произтичащите от настоящия договор свои задължения с гаранция, възлизаща на 5 (пет) на сто от стойността на договора без ДДС в размер на ………………. /цифром и словом/ лева. Гаранцията се представя под формата на …………….

 Когато гаранцията е представена под формата на банкова гаранция, тя трябва да е безусловна и неотменима с възможност да се усвои изцяло или на части в зависимост от претендираното обезщетение. Гаранцията трябва да съдържа задължение на банката - гарант да извърши безусловно плащане при първо писмено искане от ВЪЗЛОЖИТЕЛЯ, в случай, че ИЗПЪЛНИТЕЛЯТ не е изпълнил някое от задълженията си по договора, в съответствие с предвиденото в него. Срокът на валидност на банковата гаранция трябва да бъде най-малко до 30 (тридесет) дни след подписване на Приложение № 15 към чл. 7, ал. 3, т. 15 от Наредба № 3 от 31 юли 2003 година, за съставяне на актове и протоколи по време на строителството.

Когато гаранцията е представена под формата на застрахователен договор, застрахователят следва да поеме определен риск срещу плащане на премия, от страна на ИЗПЪЛНИТЕЛЯ, и при настъпване на застрахователно събитие – пълно или частично неизпълнение на настоящия договор, да заплати застрахователно обезщетение на ВЪЗЛОЖИТЕЛЯ като трето ползващо се лице или трето увредено лице. Застрахователна сума (лимит на отговорност), съответно посочена в застрахователния договор парична сума, представляваща горна граница на отговорността на застрахователя към третото ползващо се лице или към третото увредено лице следва да е в размер, равен на гаранцията, съгласно чл.11 , ал. 1 от настоящия договор. ИЗПЪЛНИТЕЛЯТ е длъжен да представи на ВЪЗЛОЖИТЕЛЯ застрахователната полица в оригинал. ВЪЗЛОЖИТЕЛЯТ има право по свое усмотрение да отправя писмена застрахователна претенция. Застрахователната полица трябва да е със срок на валидност не по-малко от 30 (тридесет) дни след подписване на Приложение № 15 към чл. 7, ал. 3, т. 15 от Наредба № 3 от 31 юли 2003 година, за съставяне на актове и протоколи по време на строителството.

Гаранцията за изпълнение се освобождава в срок до 30 (тридесет) календарни дни от дата на подписване на Приложение № 15 към чл. 7, ал. 3, т. 15 от Наредба № 3 от 31 юли 2003 година, за съставяне на актове и протоколи по време на строителството.

.

**Чл.** **12.** (1) При предсрочно прекратяване на договора не по вина на ИЗПЪЛНИТЕЛЯ, гаранцията за изпълнение сe освобождава в пълен размер в срок до 30 календарни дни, считано от датата на подаване на информация от страна на ИЗПЪЛНИТЕЛЯ до ВЪЗЛОЖИТЕЛЯ, относно банковата сметка, по която следва да бъде възстановена на сумата. При предоставяне на банкова гаранция или застраховка, срокът започва да тече от датата на прекратяване на договора.

(2) ВЪЗЛОЖИТЕЛЯТ не дължи на ИЗПЪЛНИТЕЛЯ лихви върху сумите по гаранцията за изпълнение, за времето, през което тези суми законно са престояли при него.

(3) ВЪЗЛОЖИТЕЛЯТ има право да усвои цялата и/или част от гаранцията за изпълнение на договора в случай на неизпълнение на някое от задълженията на ИЗПЪЛНИТЕЛЯ, поети с настоящия договор, както и когато прекъсне или системно забави изпълнението на задължение/ята си по договора, без да са налице форсмажорни обстоятелства и без писменото съгласие на ВЪЗЛОЖИТЕЛЯ. Претърпените от ВЪЗЛОЖИТЕЛЯ вреди в по-голям размер се претендират и удовлетворяват по общия ред, съгласно законодателството на Република България.

(4) Гаранцията за изпълнение не се освобождава от ВЪЗЛОЖИТЕЛЯ, ако в процеса на изпълнение на договора е възникнал спор между страните, относно неизпълнение на задълженията на ИЗПЪЛНИТЕЛЯ и въпросът е отнесен за решаване пред съд. При решаване на спора в полза на ВЪЗЛОЖИТЕЛЯ той може да пристъпи към усвояване на гаранцията за изпълнение.

(5) В случай на удължаване срока за изпълнение на договора, ИЗПЪЛНИТЕЛЯТ се задължава съответно да удължи срока на валидност на гаранцията.

.

**ІХ. ГАРАНЦИОННИ УСЛОВИЯ**

**Чл. 15.** (1) ИЗПЪЛНИТЕЛЯТ се задължава да отстранява за своя сметка скритите недостатъци и

появилите се впоследствие дефекти в гаранционните срокове, които съгласно условията на обществената поръчка не могат да бъдат по-малки от минималните гаранционни срокове по Наредба № 2 от 31.07.2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти.

(2) На основание чл. 160, ал. 5 от ЗУТ, гаранционните срокове текат от деня на въвеждане на строителния обект в експлоатация. За избягване на всяко съмнение, страните се съгласяват че гаранционните срокове и условия се отнасят до обекта, а не до отделна дейност.

(3) За проявилите се в гаранционните срокове дефекти и недостатъци ВЪЗЛОЖИТЕЛЯТ уведомява писмено ИЗПЪЛНИТЕЛЯ.

(4) За проявилите се в гаранционните срокове дефекти, ВЪЗЛОЖИТЕЛЯТ уведомява писмено ИЗПЪЛНИТЕЛЯ. ИЗПЪЛНИТЕЛЯТ е длъжен да започне работа за отстраняване на дефектите в минималния технологично необходим срок, определен от ВЪЗЛОЖИТЕЛЯ.

(5) ИЗПЪЛНИТЕЛЯТ е длъжен да изпрати представител на място до 48 часа от получаване на рекламация за уточняване на причините, евентуалното време и срокове за отстраняване на дефектите, като за направените констатации и поети задълженията страните подписват протокол. В случай, че ИЗПЪЛНИТЕЛЯТ не изпрати представител до уговореното време или откаже да изпрати такъв, без да посочи основателна причина, ВЪЗЛОЖИТЕЛЯТ съставя едностранно протокол, в който отразява направените констатации и определя срок за отстраняване. За съставеният по този ред протокол се счита, че същият се приема от ИЗПЪЛНИТЕЛЯ без възражения и му се изпраща за изпълнение.

(6) В случай, че ИЗПЪЛНИТЕЛЯТ е обединение, което не е самостоятелно юридическо лице и същото е прекратило дейността си в рамките на гаранционните срокове, ВЪЗЛОЖИТЕЛЯТ изпраща уведомленията по настоящия раздел, до който и да е от участниците в консорциума. ИЗПЪЛНИТЕЛЯТ или съответно отделните участници в обединението, ако същото е прекратило дейността си е длъжен да отстрани появилите се дефекти и недостатъци за своя сметка в срока съгласно ал. 4.

(7) ВЪЗЛОЖИТЕЛЯТ може сам да отстрани проявилите се в гаранционните срокове дефекти, в случаите когато ИЗПЪЛНИТЕЛЯТ не отстрани същите и да прихване направените от него разходи от гаранцията за изпълнение на договора. Ако стойността на извършените разходи надвишава размера на гаранцията за изпълнение на договора или същата е изчерпана, ИЗПЪЛНИТЕЛЯТ възстановява на ВЪЗЛОЖИТЕЛЯ разликата в седемдневен срок от получаване на писмена покана. В случаите, когато ИЗПЪЛНИТЕЛЯТ не възстанови доброволно разликата включително, когато гаранцията за изпълнение на договора е изчерпана, ВЪЗЛОЖИТЕЛЯТ реализира претенцията си по общия исков ред.

**Х. ЗАСТРАХОВАНЕ И ОБЕЗЩЕТЕНИЯ**

**Чл. 16.**(1) ИЗПЪЛНИТЕЛЯТ ще носи пълна отговорност за изпълняваните от него и подизпълнителите му (ако има такива) дейности от датата на подписване на договора, до деня на изтичане на гаранционните срокове за строежа. В случай на повреди и щети поради някаква причина, възникнали при изпълнение на работи по строежа, или при части от тях, или на неговата механизация, ИЗПЪЛНИТЕЛЯТ ще ги отстрани за своя сметка.

(2) ИЗПЪЛНИТЕЛЯТ ще обезщетява ВЪЗЛОЖИТЕЛЯ и неговия персонал, при претенции за щети или смърт, претенции за загуба или повреда на каквато и да е собственост, извън собствеността, представляваща част от обекта, които претенции могат да възникнат при или по повод изпълнение или неизпълнение задълженията на ИЗПЪЛНИТЕЛЯ по договора.

(3) ИЗПЪЛНИТЕЛЯТ е отговорен за всички застраховки и обезщетения по отношение на своя персонал и собственост.

(4) ИЗПЪЛНИТЕЛЯТ се задължава да поддържа валидни застраховките за професионална отговорност в строителството по чл. 171, ал. 1 от ЗУТ, и посочените в ал. 3 застраховки за периода на изпълнение на поръчката и да представя на ВЪЗЛОЖИТЕЛЯ при поискване всички застрахователни документи в оригинал и да го уведомява за всички обстоятелства относно изпълнението на задълженията си по застрахователните договори.

**ХІ. ПРЕКРАТЯВАНЕ НА ДОГОВОРА**

**Чл. 17.** (1) Настоящият договор се прекратява:

При условията на чл. 114 от ЗОП;

С изпълнение на всички задължения по договора;

С изтичане срока на договора или до изчерпване на стойността на същия, което от двете събития настъпи по-рано;

По взаимно съгласие на страните, изразено в писмена форма.

По реда на чл.118 от ЗОП или при прогласяване на неговата унищожаемост, съгласно чл.119 ЗОП.

Едностранно от ВЪЗЛОЖИТЕЛЯ след изпращане на едноседмично писмено предизвестие, в случай, че:

а) се констатират съществени отклонения от офертата, допуснати от ИЗПЪЛНИТЕЛЯ;

б) при неизпълнение, от страна на ИЗПЪЛНИТЕЛЯ, на други негови задължения по договора;

в) когато ИЗПЪЛНИТЕЛЯТ откаже да изпълни някое от задълженията си по договора или забави изпълнението на някое от задълженията си по договора с повече от 30 дни като в този случай ВЪЗЛОЖИТЕЛЯТ има право да го прекрати с 3-дневно предизвестие;

г) когато се установи, че ИЗПЪЛНИТЕЛЯТ използва подизпълнител, без да го е посочил в офертата си, или използва подизпълнител, който е различен от този, посочен в офертата му, без да са изпълнени условията по чл. 66, ал. 11 и ал. 12 от ЗОП;

 Договорът не се прекратява, ако в срока на предизвестието нарушението бъде отстранено за сметка на ИЗПЪЛНИТЕЛЯ.

(2) В случай на прекратяване на договора по взаимно съгласие или в резултат на форсмажорни обстоятелства или обективна невъзможност за изпълнение, ВЪЗЛОЖИТЕЛЯТ извършва частично плащане на дължими суми, съгласно тристранно подписан Протокол за действително изпълнение на видове и количества работи към датата на прекратяване на договорните отношения, съобразен с изискванията на Договора и заплатените вече изпълнени строително - монтажни работи.

(3) При прекратяване на договора, независимо от причината за това, ИЗПЪЛНИТЕЛЯТ е длъжен:

3.1) Незабавно след узнаването да направи всичко необходимо за приключване на започнатите работи до степен да бъдат годни за ползване от ВЪЗЛОЖИТЕЛЯ;

3.2) Да предаде цялата строителна документация, материали, за които ВЪЗЛОЖИТЕЛЯТ е заплатил;

3.3) Да предаде всички строително-монтажни работи, изпълнени от него до датата на прекратяването;

**Чл. 18.** (1) Страните по договора за обществена поръчка не могат да го изменят.

(2) Изменение на сключен договор за обществена поръчка се допуска в случаите на чл. 116 ЗОП.

**ХІІ. НЕПРЕДВИДЕНИ ОБСТОЯТЕЛСТВА**

**Чл. 19.** (1) Страните по настоящия договор не дължат обезщетение за претърпени вреди и загуби, в случай че последните са причинени от непреодолима сила.

(2) В случай че страната, която е следвало да изпълни свое задължение по договора, е била в забава, тя не може да се позовава на непреодолима сила.

**Чл. 20.** (1) Страната, засегната от непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в срок 2 календарни дни от настъпването на непреодолимата сила. При неуведомяване се дължи обезщетение за настъпилите от това вреди.

 (2) Докато трае непреодолимата сила, изпълнението на задълженията на свързаните с тях насрещни задължения се спира.

 (3) За избягване на всяко съмнение, страните се съгласяват че дефинират понятието за непреодолима сила, съгласно чл. 306 от Търговския закон, а понятието непредвидени обстоятелства съгласно § 2, т.27 от ДР на ЗОП.

**ХІІІ. НЕИЗПЪЛНЕНИЕ. ОТГОВОРНОСТ.**

**Чл. 21.** (1) При забава за изпълнение на договорения краен срок или някой друг срок предвиден в договора ИЗПЪЛНИТЕЛЯТ дължи неустойка в размер на 0,5 /нула цяло и пет/ % от общата стойност на договора за всеки просрочен ден. ВЪЗЛОЖИТЕЛЯТ има право да удържи предявената неустойка от дължими плащания по договора и/ или от предоставената гаранция за изпълнение на договора.

(2) При неотстраняване на появилите се дефекти в рамките на гаранционния срок, съгласно чл. 15 от настоящия договор, ИЗПЪЛНИТЕЛЯТ дължи на ВЪЗЛОЖИТЕЛЯ направените разходи по отстраняването им, доказани с финансово-счетоводни документи, както и неустойка в размер на 10 % от тяхната стойност.

(3) В хипотеза на пълно неизпълнение предмета на договора от страна на ИЗПЪЛНИТЕЛЯ, същият дължи на ВЪЗЛОЖИТЕЛЯ връщане на всички авансово платени суми, ако такива са преведени по договора, както и неустойка в размер на 30 % от общата стойност на договора. Възстановяването на дължимите суми и неустойката се заплащат от ИЗПЪЛНИТЕЛЯ в 5-дневен срок, считано от датата на получаване на покана за доброволно изпълнение от страна на ВЪЗЛОЖИТЕЛЯ.

(4) При прекратяването на договора по вина на ИЗПЪЛНИТЕЛЯ, същият има право да получи цената само на успешно завършените преди прекратяването строителни работи, дължейки неустойка в размер на 30 % върху разликата между общата стойност на договора и стойността на извършените работи.

(5) При некачествено или неточно изпълнени работи по договора, освен задължението за отстраняване на дефектите се прилагат и другите възможности, предвидени в чл. 265 ЗЗД.

**Чл. 22**. При неизпълнение на този договор всяка от страните може да търси обезщетение за причинените вреди при условията на гражданското и търговското право, ако същото надвишава предвидените неустойки.

**ХІV. КОНФИДЕНЦИАЛНОСТ**

**Чл. 23.** (1) ИЗПЪЛНИТЕЛЯТ и ВЪЗЛОЖИТЕЛЯТ приемат за конфиденциална всяка информация, получена при и/или по повод изпълнението на договора.

(2) ИЗПЪЛНИТЕЛЯТ няма право без предварителното писмено съгласие на ВЪЗЛОЖИТЕЛЯ да разкрива пред когото и да е, освен пред своите служители, по какъвто и да е начин и под каквато и да е форма информация относно договора или част от него, както и всяка друга информация, свързана с изпълнението му. Разкриването на информация пред служител на ИЗПЪЛНИТЕЛЯ се осъществява само в необходимата степен за целите на изпълнението на договора.

 (3) ВЪЗЛОЖИТЕЛЯТ гарантира конфиденциалност при използването на предоставени от ИЗПЪЛНИТЕЛЯ документи и материали по договора, като не ги предоставя на трети лица, освен в предвидени в закона случаи на задължение за предоставяне на информация.

**ХV. ЗАКЛЮЧИТЕЛНИ РАЗПОРЕДБИ**

**Чл. 24.** (1) Употребената в договора дума “Работа/и” ще има следното значение: изпълнение на строително-монтажни работи/ строително - ремонтни работи.

 (2) Кореспонденцията по този договор се осъществява в писмена форма. При промяна на посочените данни, всяка от страните е длъжна да уведоми другата в 3-дневен срок от настъпване на промяната.

(3) Нищожността на някоя клауза от договора или на допълнително уговорени условия не води до нищожност на друга клауза или на договора като цяло.

(4) Страните ще решават споровете, свързани с неговото тълкуване, недействителност, неизпълнение или прекратяване по взаимно съгласие и с допълнителни споразумения, а при непостигане на такова или при възникнали имуществени спорове между страните или по повод изпълнението на договора на основание чл. 117, ал. 2 от Гражданския процесуален кодекс, страните се договарят при евентуални съдебни спорове, такива да се разглеждат пред компетентния съд съобразно правилата на родовата подсъдност.

(5) За неуредените в настоящия договор въпроси се прилагат разпоредбите на действащото българско законодателство.

Настоящият договор се изготви и подписа в четири еднообразни екземпляра - един за ИЗПЪЛНИТЕЛЯ и три за ВЪЗЛОЖИТЕЛЯ.

Неразделна част от настоящия договор са:

**Приложение 1** - Техническа спецификация и технически проект;

**Приложение 2** – Техническо предложение;

**Приложение 3 -** Ценово предложение;

**Приложение 4**: Гаранция за изпълнение

СТРАНИ

(трите имена, качество на лицето, подписи, печати)